Diari Oficial de la Generalitat Valenciana


Sumari del DOGV 5313, del 28-07-2006 (2006/8949)

RESOLUCIÓ de 17 de juliol de 2006, de la Direcció General de Justícia, per la qual s'aproven les normes sobre calendari laboral d'aplicació al personal al servici de l'Administració de Justícia a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5313

Data del DOGV
:   28-07-2006

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2006/8949


Data del document
:   17-07-2006

Organisme emissor
:   Conselleria de Justícia, Interior i Administracions Públiques

Tipus de document
:   Resolució

Anàlisi jurídica

 Descriptors 

:   * personal de l'administració de justícia
    * dia festiu
    * jornada de treball
    * vacances retribuïdes
    * legislació

RESOLUCIÓ de 17 de juliol de 2006, de la Direcció General de Justícia, per la qual s'aproven les normes sobre calendari laboral d'aplicació al personal al servici de l'Administració de Justícia a la Comunitat Valenciana. [2006/8949]  
La Llei Orgànica 6/1985, d'1 de juliol, del Poder Judicial, en la redacció donada per la Llei Orgànica 19/2003, de 23 de desembre, dedica els articles 500 i 501 a regular el règim general en matèria de jornada i horaris d'aplicació al personal al servici de l'administració de Justícia.  
L'apartat 4 de l'article 500 disposa el següent: .La distribució de la jornada i la fixació dels horaris es determinarà a través del calendari laboral que, amb caràcter anual, s'aprovarà per l'òrgan competent del Ministeri de Justícia i de les comunitats autònomes amb competències assumides, en els seus respectius àmbits, amb un informe previ favorable del Consell General del Poder Judicial i la negociació amb les organitzacions sindicals. El calendari laboral es determinarà en funció del nombre d'hores anuals de treball efectiu..  
En compliment del que disposen els apartats 1 i 4 de l'article 500 de la Llei Orgànica del Poder Judicial, s'ha publicat la Resolució de 15 de juliol de 2005, de la Secretaria d'Estat de Justícia (BOE 10.08.2005), per la qual es regula la duració de la jornada general de treball en còmput anual i les de les jornades en règim de dedicació especial per al personal al servici de l'administració de Justícia, resolució que és aplicable a tot el personal al servici de l'administració de Justícia regulat en l'article 470 de l'esmentat cos legal, i que es configura com a requisit previ i necessari perquè les comunitats autònomes amb competències assumides puguen distribuir la jornada i fixar els horaris de treball en el seu respectiu àmbit territorial.   
Segons el que establix l'article 11.1 del Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques, i en els articles 6 i següents de l'Orde de 3 d'abril de 2006, de la Conselleria de Justícia, Interior i Administracions Públiques, que desplega l'esmentat Reglament, les competències en matèria de control del compliment del calendari anual i de la jornada i horari establit del personal al servici de l'administració de Justícia, s'atribuïxen a la Direcció General de Justícia.   
En virtut de tot el susdit, després que el Consell General del Poder Judicial haja emés el preceptiu informe favorable i després de l'oportuna negociació amb les organitzacions sindicals integrants de la Mesa Sectorial de Negociació, resolc  
Primer. Àmbit d'aplicació  
La present Resolució serà aplicable al personal pertanyent als Cossos de Funcionaris al Servici de l'administració de Justícia regulat en l'article 470 de la Llei Orgànica 6/1985, d'1 de juliol, del Poder Judicial, que estiga transferit a la Generalitat Valenciana.   
Igualment, segons el que disposa el punt 2 de l'apartat segon, de la Resolució de 15 de juliol de 2005, de la Secretaria d'Estat de Justícia, als secretaris judicials destinats en l'àmbit de la Comunitat Valenciana, els serà aplicable el calendari laboral i els horaris fixos, flexibles i d'atenció al públic i professionals que s'aproven per esta resolució.  
Segon. Jornada i horaris generals  
1. Duració màxima.  
La duració màxima de la jornada de treball en les oficines judicials, fiscalies i la resta de servicis de l'administració de Justícia serà de trenta-set hores i mitja setmanals de treball efectiu de mitjana en còmput anual, equivalent a mil sis-centes vint-i-cinc hores anuals.  
2. Jornada només de matí.  
a) La part principal de l'horari, anomenada temps fix o estable, serà de vint-i-set hores trenta minuts setmanals d'obligada presència, a raó de cinc hores trenta minuts diaris, a realitzar de dilluns a divendres entre les vuit trenta i les catorze trenta hores.   
En tot cas, haurà de respectar-se el que disposa l'article 135.1 de la Llei 1/2000, de 7 de gener, d'Enjudiciament Civil, respecte a la presentació d'escrits sotmesos a terme, garantint-se l'assistència dels funcionaris precisos per a realitzar estes funcions fins a les quinze hores.  
b) La part variable de l'horari, o temps de flexibilitat d'este, està constituïda per la diferència entre la part fixa de l'horari, cinc hores trenta minuts diaris, i la jornada obligada en còmput mensual que s'indicarà en el calendari laboral anual en què es fixen els còmputs mensuals de compliment obligatori a la vista de les festes corresponents de cada mes.  
Esta part flexible d'horari es distribuirà a criteri de l'empleat públic, i es podrà complir de dilluns a divendres, entre les set trenta i les nou hores, i entre les catorze i les dènou hores.  
El personal que per raons de convivència tinga al seu atenció directa algun disminuït físic, psíquic o sensorial que supere el 33 per cent de minusvalidesa acreditada per òrgan competent i que no exercisca activitat retribuïda, així com els pares, mares i tutors legals de fills menors de catorze anys o que, sense este límit d'edat, siguen discapacitats físics, psíquics o sensorials que superen l'indicat grau de minusvalidesa acreditada, prèvia petició de l'interessat i amb caràcter excepcional, personal i temporal, podrà ser autoritzat per la Direcció General de Justícia a modificar la part fixa de l'horari per a atendre les necessitats de conciliació de la vida familiar i laboral, i l'increment corresponent de la part flexible fins a completar la jornada diària establida.   
En tot cas, la disminució de la part fixa de l'horari no podrà excedir d'una hora diària.  
Quan, per raons extraordinàries derivades de la prestació del servici, no siga possible autoritzar la sol.licitud, esta podrà denegar-se, totalment o parcialment, mitjançant un escrit raonat i motivat.  
A la sol.licitud per a acollir-se a este tipus d'horari haurà d'acompanyar-se la justificació documental suficient que acredite la situació de fet que fonamenta la seua petició.  
Quan ambdós progenitors o tutors siguen personal al servici de l'administració de Justícia, la modificació de l'horari fix pel temps màxim d'una hora de reducció diària, només podrà aplicar-se a un d'ells, de forma simultània, o bé s'aplicarà a ambdós per sengles períodes de mitja hora.  
Tercer. Jornada i horari de treball dels funcionaris que ocupen llocs de treball de lliure designació, singularitzats o d'especial dedicació.  
El personal inclòs en este apartat que ocupe llocs de treball que exigisquen una especial responsabilitat, i que com a tal s'incloguen en la relació de llocs de treball, realitzarà una jornada de quaranta hores setmanals, la distribució de la qual serà la següent:  
a) Part fixa matutina d'obligada presència: trenta hores setmanals, a raó de sis hores diàries, a realitzar de dilluns a divendres entre les nou i les quinze hores.   
b) Horari obligatori de vesprada: sis hores setmanals, a realitzar de dilluns a dijous, entre les setze i les dènou trenta hores, que poden realitzar-se en un mínim de dues vesprades, si les necessitats del servici ho permeten.  
c) La part variable d'horari, o temps de flexibilitat, es podrà complir de dilluns a divendres, entre les set trenta i les nou hores i entre les quinze i les dènou hores.   
Quan la jornada diària es realitze en horari de matí i vesprada, s'interromprà obligatòriament durant una hora com a mínim, entre les quinze i les setze trenta hores.  
Quart. Nombre d'hores a realitzar cada mes  
La Direcció General de Justícia, prèvia negociació amb les organitzacions sindicals, abans del 28 de febrer de cada any, dictarà una resolució en què es reflectirà el nombre de dies laborables de cada un dels mesos de l'any, i el nombre d'hores de treball a realitzar cada mes, tot diferenciant l'horari obligat del flexible, tenint en compte els descansos de caràcter nacional i autonòmics.  
Cinqué. Jornada d'estiu  
Durant el període comprés entre l'un de juny i el trenta de setembre, ambdós inclosos, s'establix una jornada intensiva de treball en els termes següents:  
1. Personal amb jornada ordinària només de matí: trenta-dos hores i trenta minuts setmanals, a desenvolupar de dilluns a divendres entre les set trenta i les dèsset hores, amb obligada presència de dilluns a divendres entre les nou i les catorze trenta hores.   
En este cas serà, igualment, d'aplicació el que disposa l'article segon, 2 a), anterior respecte a la presentació d'escrits sotmesos a termini.  
2. Personal que ocupe llocs de lliure designació, singularitzats o en règim de dedicació especial: es realitzaran trenta-cinc hores setmanals de treball distribuïdes en les següents franges horàries:  
- De dilluns a divendres, entre les set trenta i les dèsset hores, amb obligada presència entre les nou i les catorze trenta hores.   
- Una vesprada a la setmana, amb obligada presència de dos hores i mitja, com a mínim, entre les setze trenta i les dènou hores.   
Sisé. Jornades reduïdes per interés particular i per atenció de familiar  
1. En aquells casos en què resulte compatible amb la naturalesa del lloc exercit i sempre que les necessitats del servici ho permeten, el personal podrà sol.licitar a la Direcció General de Justícia el reconeixement d'una jornada reduïda ininterrompuda, de nou a catorze hores, de dilluns a divendres i es percebrà el setanta-cinc per cent de les retribucions totals.  
2. No podrà reconéixer-se esta reducció de jornada al personal que per la naturalesa i característiques del lloc de treball exercit haja de prestar servicis en règim d'especial dedicació.   
3. Esta modalitat de jornada reduïda serà incompatible amb les reduccions de jornada previstes en l'article 30 de la Llei 30/1984, de 2 d'agost, i en la disposició addicional cinquena del Reial Decret 365/1995, de 10 de març, pel qual s'aprova el Reglament de Situacions Administratives dels Funcionaris Civils de l'administració General de l'Estat.  
4. En l'àmbit de les mesures encaminades a afavorir la conciliació de la vida personal, familiar i laboral, es reconeix el dret a sol.licitar una reducció de fins al 50% de la jornada laboral, de caràcter retribuït, per a atendre l'atenció d'un familiar en primer grau, per raó de malaltia molt greu, pel termini màxim d'un mes.  
Així mateix, en els casos de naixement de fills prematurs o en els que, per qualsevol motiu, estos hagen de romandre hospitalitzats després del part, l'empleat públic té dret a absentar-se del lloc de treball fins a un màxim de dos hores diàries i percebrà les retribucions íntegres, pel termini màxim de dos mesos. En dits supòsits, el permís de maternitat pot computar-se, a instància de la mare o, en el cas que ella falte, del pare, a partir de la data de l'alta hospitalària. S'exclouen d'este còmput les primeres sis setmanes posteriors al part, de descans obligatori per a la mare.  
Seté. Jornada reduïda per festes locals, Setmana Sant i Nadal  
a) Durant la celebració de les festivitats locals en cada un dels municipis de la Comunitat Valenciana, es realitzarà una jornada reduïda de treball de cinc dies de duració, en la que l'horari a realitzar serà de nou a catorze hores. La determinació dels dies concrets de gaudi d'esta jornada reduïda s'establirà per resolució de la Direcció General de Justícia, oïdes les organitzacions sindicals presents en la Mesa Sectorial de Justícia.   
b) Durant la Setmana Santa es disfrutarà de quatre dies amb jornada reduïda, de nou a catorze hores. Quan siga festiu el Dijous Sant, la jornada reduïda comprendrà el dilluns de Pasqua o el següent dia hàbil.  
En els casos previstos en els paràgrafs a) i b), serà igualment d'aplicació el que disposa l'article segon, 2 a) anterior respecte a la presentació d'escrits sotmesos a termini.  
c) Els dies 24 i 31 de desembre romandran tancades les oficines judicials, fiscals i la resta de servicis de l'administració de Justícia, a excepció dels servicis de guàrdia, que a efectes exclusivament de compliment d'horari es prestaran, en tot cas, com si de dies festius es tractara. Quan els esmentats dies coincidisquen en festiu, dissabte o dia no laborable, es compensaran amb un dia addicional de permís per assumptes particulars cada un d'ells.  
Huité. Servici de guàrdia  
La realització dels servicis de guàrdia es durà a terme de conformitat amb el que disposa la Resolució de 5 de desembre de 1996, de la Secretaria d'Estat de Justícia, modificada per la de 4 de juny de 2003, per la qual es dicten instruccions sobre jornada i horaris en l'àmbit de l'administració de Justícia.  
Entre la finalització de la jornada laboral i l'inici de la següent mediaran, com a mínim, dotze hores, i es disfrutarà d'un descans ininterromput de trenta-sis hores com a mínim per cada període setmanal treballat.   
Si durant la rotació prevista en el punt 6 de la resolució de 4 de juny de 2003, de la Secretaria d'Estat de Justícia, haguera assistit a la guàrdia un únic funcionari cada dia, el dia de descans posterior a la guàrdia correspondrà a qui haguera treballat el diumenge i, a més, a qui haguera treballat en dia festiu.  
De conformitat amb el que disposa el punt 15 c) de la resolució esmentada, en el cas que durant la mencionada rotació haguera assistit més d'un funcionari (gestió, tramitació o auxili), tots els funcionaris que hagueren prestat el servici de guàrdia de permanència de set u vuit dies disfrutaran, a la seua elecció, de descans el dia posterior a la finalització del dit servici o bé d'este mateix descans a disfrutar durant el període comprés entre la finalització de la guàrdia i l'inici de la següent.  
Sense perjuí del que establixen els paràgrafs anteriors, en tot moment les necessitats del servici hauran de quedar degudament garantides, per la qual cosa en cas de resultar necessari s'organitzaran els corresponents torns perquè tot el personal adscrit al servici de guàrdia puga disfrutar dels descansos previstos en este apartat, com a màxim durant el període comprés entre la finalització de la guàrdia respectiva i l'inici de la següent.  
Nové. Diligències de caràcter urgent  
Els horaris establits se supeditaran a les necessitats del servici, responent al criteri de facilitar l'atenció als ciutadans. En el cas que calga atendre diligències de caràcter urgent i inajornable, els responsables de les oficines judicials, fiscals i la resta de servicis de l'administració de Justícia, impartiran les ordes i instruccions que estimen pertinents per escrit, a fi de garantir que estes es realitzen pels funcionaris, a càrrec de l'horari flexible i amb les compensacions que establix l'article 7 de la Resolució de 15 de juliol de 2005, de la Secretaria d'Estat, per la qual es regula la duració de la jornada general de treball, en còmput anual, així com les jornades en règim de dedicació especial per a tot el personal de l'administració de Justícia. Dites ordes i instruccions seran comunicades a la Direcció General de Justícia per a la seua deguda constància.  
Deu. Pausa durant la jornada  
Durant la jornada de treball es podrà disfrutar d'una pausa per un període de trenta minuts, que es computarà com a treball efectiu. Esta interrupció no podrà afectar la prestació dels servicis.   
Onze. Horaris especials  
De conformitat amb el que disposa l'article 500.5 de la Llei Orgànica del Poder Judicial, quan les peculiaritats d'alguns servicis o òrgans jurisdiccionals així ho aconsellen, podran establir-se horaris especials, prèvia negociació amb els representants dels treballadors i informe del Consell General del Poder Judicial, que figuraran en les relacions de llocs de treball i seran objecte del complement retributiu que es determine.  
Dotze. Justificació d'absències  
a) Les absències i faltes de puntualitat i permanència del personal en què s'al.leguen causes de malaltia, incapacitat temporal i altres de força major, requeriran l'avís tan ràpidament com siga possible al responsable de l'oficina judicial, fiscal o servici de l'administració de Justícia en què presten servicis. La Direcció General de Justícia podrà sol.licitar que s'aporte el justificant mèdic que acredite que el funcionari no ha pogut assistir al seu lloc de treball per raó de malaltia.   
b) En tot cas, i sense perjuí de la facultat discrecional de la Direcció General de Justícia d'exigir en qualsevol moment la justificació documental oportuna, a partir del quart dia consecutiu a aquell en què es va produir l'absència del lloc de treball, serà obligatòria la presentació del comunicat de baixa i els successius de confirmació, amb la periodicitat que reglamentàriament procedisca, segons es tracte de personal inclòs en la MUGEJU o en el Règim de Seguretat Social.   
Tretze. Horari d'atenció al públic i als professionals  
Fixat l'horari d'audiència pública en la forma establida per l'article 188 de la Llei Orgànica del Poder Judicial, l'horari d'atenció al públic i als professionals en les oficines judicials i la resta de servicis de l'administració de Justícia, amb caràcter general, serà de nou a catorze hores, respectant en tot cas l'horari fixat d'audiència pública, i es donarà a conéixer de forma ostensible en la part exterior de les distintes oficines judicials.   
Dit horari general estarà subjecte en tot cas a les excepcions que requerisca la recepció d'escrits conforme al que disposen les normes processals.  
Catorze. Presentació d'escrits sotmesos a termini  
Els horaris establits estaran supeditats, en tot cas, al respecte de l'horari d'audiència pública, així com al que disposa l'article 135 de la Llei 1/2000, de 7 de gener, d'Enjudiciament Civil, respecte a la presentació d'escrits sotmesos a termini.  
Quinze. Control del compliment de l'horari  
La Direcció General de Justícia, amb la col.laboració dels responsables dels centres de destinació, unitats i servicis de l'administració de Justícia, vetlarà en el seu àmbit de competències pel compliment de les jornades i horaris de treball establits en la present resolució mitjançant el sistema de control que s'establisca, així com dels criteris dictats per la Direcció General de Justícia i proposarà o adoptarà les mesures necessàries per a la correcció d'incompliments i infraccions i dictarà les instruccions precises per a l'ús dels mitjans de control horari, tant en les oficines on ja es troben instal.lats com en les que encara no s'haja procedit a la seua instal.lació.   
El personal estarà obligat a registrar l'entrada i l'eixida de l'edifici on es trobe la seu de la seua destinació en iniciar i finalitzar la jornada de treball, mitjançant els sistemes establits a l'efecte.   
En cap cas no s'admetran altres mitjans de control de l'horari establit que no siguen els expressament autoritzats per la Direcció General de Justícia.  
Setze. Incompliment de l'horari de treball  
a) L'incompliment injustificat de la jornada i horaris establits donarà lloc a la deducció proporcional d'havers, d'acord amb el que preveu l'article 500.6 de la Llei Orgànica del Poder Judicial i calculat en la forma establida en l'article 36 de la Llei 31/1991, de 30 de desembre, modificada per l'article 102.2. De la Llei 13/1996, de 30 de desembre, prèvia notificació i audiència a l'interessat per a formular al.legacions per terme de deu dies, sense perjuí que l'incompliment puga derivar, si és el cas, en exigència de responsabilitat disciplinària. No obstant això, abans de procedir a la deducció d'havers pels incompliments comesos, es donarà opció al treballador afectat perquè puga recuperar el temps no treballat durant el mes següent al de l'incompliment.   
A l'efecte, es considera treball efectiu el prestat dins de l'horari establit en la forma que es determine, tenint en compte les compensacions horàries que procedisquen i el que corresponga a permisos retribuïts, així com els crèdits d'hores retribuïdes per funcions sindicals.   
b) Atenent les especials característiques de la prestació del servici en l'administració de Justícia i a l'especial disponibilitat i subjecció a les necessitats del servici dels funcionaris judicials en el compliment del règim de jornada i horaris de treball, no es considerarà absència de puntualitat fins a un màxim de vint minuts diaris, tant a l'entrada com a l'eixida, sobre la totalitat de la jornada en còmput setmanal, sempre que el dit període de temps no afecte l'horari d'obligada presència. Esta previsió no serà aplicable durant la jornada d'estiu.   
c) Les absències o faltes de puntualitat al treball motivades per la situació física o psicològica derivada de la violència de gènere, es consideraran justificades quan així ho determinen els servicis socials d'atenció o servicis de salut, segons siga procedent, sense perjuí que dites absències siguen comunicades per la funcionària als òrgans de control que resulten competents.   
Dèsset. Permisos  
Al llarg de l'any els funcionaris al servici de l'administració de Justícia tindran dret a disfrutar nou dies de permís per assumptes particulars, o la part proporcional que corresponga al temps de servicis efectius prestats durant l'any natural, sense perjuí de la concessió dels restants permisos i llicències establits en la normativa vigent. Estos dies no podran acumular-se, en cap cas, als períodes de vacances anuals retribuïdes.  
El personal podrà distribuir dits dies a la seua conveniència, amb un informe previ del responsable funcional de l'oficina judicial, servici o organisme on es trobe destinat, respectant sempre les necessitats del servici.  
Quan per raó del servici no s'haja gaudit l'esmentat permís abans de finalitzar el mes de desembre, es concedirà durant el mes de gener de l'any següent.  
Dihuit. Temps per a la formació  
El temps d'assistència als cursos de formació programats per la Direcció General de Justícia, per a la capacitació professional o per a l'adaptació a un nou lloc de treball, i els organitzats pels sindicats amb representació en la Mesa Sectorial de Justícia, sempre que hagen sigut prèviament homologats, es considerarà temps de treball amb caràcter general, quan els cursos se celebren dins de l'horari de treball. També es considerarà temps de treball amb caràcter general el dels funcionaris que participen com a professors en dits cursos.  
Denou . Vigència  
La present Resolució entrarà en vigor l'endemà de la publicació en el Diari Oficial de la Generalitat i conservarà la seua vigència en anys successius, mentres una altra norma del mateix o superior rang no la modifique o deixe sense efecte.  
València, 17 de juliol de 2006.. La directora general de Justícia: Patricia Montagud Alario.